Эфендиев Сэлихь и махуэ
Республикэм и еджагъэшхуэ, жылагъуэ лэжьакIуэ цIэрыIуэхэм ящыщ, философие щIэныгъэхэм я доктор, профессор, КъБКъУ-м КъБР-м и цIыхубэ хозяйствэм и тхыдэмкIэ и кафедрэм и унафэщI, РАЕН-м и член-корреспондент, ЩIэныгъэхэмкIэ Дунейпсо Адыгэ академием и академик, КъБР-м щэнхабзэмкIэ щIыхь зиIэ и лэжьакIуэ, КъБР-м, Къалмыкъым щIэныгъэхэмкIэ щIыхь зиIэ я лэжьакIуэ Эфендиев Сэлихь Ибрэхьим и къуэм и ныбжьыр илъэс 80 мы махуэхэм ирикъуащ.
Студентхэм я ущиякIуэ, чэнджэщэгъу, абыхэм бгъэдыхьэкIэ дахэ къахуэзыгъуэт, щIэныгъэм дезыгъэхьэх, зи IэщIагъэм хуэпэж егъэджакIуэщ, цIыху щыпкъэщ Сэлихь. ПщIэ зыхуэтщI еджагъэшхуэм, щIэныгъэлIым и махуэшхуэмкIэ дохъуэхъу. Узыншэу фIыуэ илъагъу IэнатIэр куэдрэ ирихьэкIыну, зэрыгушхуэ, езыми хуэдэу, гъащIэм ехъулIэныгъэхэр щызыIэрызыгъэхьа и щхьэгъусэм, и бынхэм куэдрэ ящхьэщытыну, дэрэжэгъуэ къезыт и къуэрылъху-пхъурылъхухэм я насып кIэлъыплъыну ди гуапэщи, фIыгъуэу щыIэр Тхьэшхуэм къыбгъэдилъхьэ!
ЩIэныгъэхэмкIэ Дунейпсо Адыгэ Академие, Къэбэрдей Адыгэ Хасэ,
«Адыгэ псалъэ» газет, «Iуащхьэмахуэ»,
«Литературная Кабардино-Балкария» журналхэр.
